b'\n_START_ARTICLE_\nLive at Montreux 1991\n_START_SECTION_\nOzadje\n_START_PARAGRAPH_\nLeta 1991 je bila skupina sredi turneje, kon\xc4\x8devala pa je tudi novi album Kingdom of Desire. To je bilo neke vrste ponovno rojstvo skupine, festival Montreux pa se je izkazal za odli\xc4\x8dno prilo\xc5\xbenost za testiranje novih skladb. Na osebno povabilo Quincyja Jonesa in ustanovitelja Montreux festivala, Claudeja Nobsa, se je skupina udele\xc5\xbeila festivala. To je bila tudi poslednja turneja skupine, kjer je sodeloval Jeff Porcaro, ki je 5. avgusta 1992 umrl, nadomestil pa ga je Simon Phillips. Steve Lukather je o albumu dejal: "Najbolj pomembna stvar, ki jo lahko vidite in sli\xc5\xa1ite je na\xc5\xa1a medsebojna ljubezen /.../ Bilo je veliko solz in smeha, ko smo obujali spomine o tej no\xc4\x8di in zadnji turneji z Jeffom. Tu imate mo\xc5\xbenost, da vidite verzijo skupine, kakr\xc5\xa1ne nikoli ve\xc4\x8d ne bo.\n_START_SECTION_\nSprejem\n_START_PARAGRAPH_\nPeter Podbre\xc5\xbenik je v recenziji za portal Rockline zapisal, da je bil nabor izvedb nekoliko druga\xc4\x8den od skupine ter nekoliko prilagojen okvirom \xc5\xa1vicarskega festivala. Skupina je namre\xc4\x8d poleg klasik "Africa", "Rosanna" in "I\'ll Be Over You", odigrala eno skladbo, ki ni iz\xc5\xa1la na nobeni redni studijski izdaji, dve priredbi in dve novi skladbi s prihajajo\xc4\x8dega novega albuma Kingdom of Desire. Za\xc4\x8detna skladba\xc2\xa0\xc2\xbbOn The Run\xc2\xab, ni nikoli iz\xc5\xa1la na Kingdom Of Desire, ampak je prvi\xc4\x8d iz\xc5\xa1la \xc5\xa1ele leta 1998 na albumu raritet Toto XX: 1977-1997. Pri naslovni skladbi s prihajajo\xc4\x8dega albuma, Kingdom Of Desire, gre za enega izmed vrhuncev tega posnetka, kar lahko re\xc4\x8demo tudi za nekoliko bolj jazzovsko usmerjeni in\xc5\xa1trumental\xc2\xa0\xc2\xbbJake to the Bone\xc2\xab\xc2\xa0z \'vesoljsko\' Lukatherjevo kitarsko sola\xc5\xbeo, ki je bil po njegovih besedah izbran posebej za sloviti \xc5\xa1vicarski jazz festival. Precej manj pri\xc4\x8dakovani potezi sta bili priredbi Hendrixove\xc2\xa0\xc2\xbbRed House\xc2\xab\xc2\xa0ter\xc2\xa0\xc2\xbbI Want To Take You Higher\xc2\xab, katero je originalno izvajala funk/soul skupina Sly and the Family Stone. Obe sta bili odli\xc4\x8dno odigrani, vendar bi bilo veliko bolj\xc5\xa1e, \xc4\x8de bi band v eni uri, kolikor \xc4\x8dasa so imeli na voljo v okviru festivala, odigral vsaj \xc5\xa1e kak\xc5\xa1no lastno stvaritev.'